Ղևոնդ Դուրյան

Ղևոնդ Դուրյան (Զըմպայան) (), հայ եկեղեցական գործիչ, արքեպիսկոպոս։ 

Ծնվել է Կ․ Պոլսում (Սկյուտար)։ Սովորել է Արմաշի դպրեվանքում, ուր և ձեռնադրվել է վարդապետ։ Հոգևոր պաշտոններ է վարել Կ․ Պոլսում, Զմյուռնիայում, Մանչեստրում։ 1931 թվականին ընտրվել է ամերիկահայերի հոգևոր առաջնորդ և ջանացել Սբ․ Էջմիածնի և մայր հայրենիքի շուրջը համախմբել ամերիկահայ եկեղեցին ու համայնքը։ Հայրենասիրական գործունեության համար Դուրյանը հալածվել է դաշնակցականներից և դաշունահարվել 1933 թվականի դեկտեմբերի 24-ին, Նյու Յորքի Ս․ Խաչ եկեղեցում։ Հրատարակել է հետևյալ գործերը. «Փոքր քարոզգիրք ի պէտս ժողովրդեան» (1905, Կ.Պոլիս, Վահրամ եւ Հրաչյա Տեր-Նևրսեսյան տպ.), «Չորս աւետարաններու ծագումն ու վաւերականութիւնը» (1906, Կ. Պոլիս, Հակոբ Մաթեւոսյանի տպ., 1926, Փարիզ, Կ. Ներսեսի տպ.), «Մկրտութեան խորհուրդը» (1907, Կ. Պոլիս, Վ. եւ Հ. Տեր Նևրսեսյան տպ.), «Պարզ քարոզներ» (1907, Կ. Պոլիս, նույն տպ.), «Ժողովրդային պարզ քարոզներ» (1909, Կ. Պոլիս, Հովնան Փալագաշյանի տպ.) «Դպրեվանքեան քարոզներ» (1929, Փարիզ, Կ. Ներսեսի տպ.)։ Հետմահու լույս տեսած է «Պատմութեան համար» (1934, Նյու Յորք) գրքույկը։

Ծանոթագրություններ 

Հայ կրոնական գործիչներ
Հայ արքեպիսկոպոսներ